דף הבית › בלוג › "מצב הרוח"
שנה חדשה בפתח. לא יכולה לחשוב על זמן מוצלח יותר בו כדאי וחשוב לעצור ולעשות חשבון נפש. זמן בו נבדוק באיזה מקום בחיים אנחנו צריכים כוונון, נעשה בחירה מחודשת, שינוי או הערכות מחדש בכל תחומי החיים. בזוגיות, בעבודה, אפילו בבריאות ושמירה על הגוף שלנו. כל דבר שיכול לתמוך בהמשך חיים מוצלחים, משגשגים מלאי עשייה, צמיחה והתפתחות.
רבים מאיתנו נכנסים למסלול חיים שהופך עם הזמן למשהו מובן מאליו, משהו שהופך להיות לחלק מאיתנו כאילו "ככה זה ואין אחרת"… המוח שלנו כבר פועל בכיוון מסויים ונע כמו גלגלי שיניים שכבר התרגלו לנוע בכיוון אחד ולא מפסיקים. פשוט מסתובבים לכיוון אחד עוד ועוד ועוד… למרבה הצער, לרוב אנחנו אפילו לא מעלים בדעתנו לעצור את הגלגלים הללו ולעשות חשיבה מחדש, הערכות מחדש ולסובב את הגלגלים לכיוון אחר.
אולי אנחנו נמצאים באיזו מין "תרדמת" שנחתה עלינו. מין שגרת חיים שהתרגלנו אליה ואנחנו פשוט צפים שם ללא תנועה משמעותית.
מישהי אמרה לי פעם בתקופה לא פשוטה בחייה "אני מפחדת לגעת בדברים ולפתוח אותם כי אז כל השדים ייצאו מהבקבוק". ונשאלת השאלה האם מצב בו השדים הללו כלואים זמן רב מידי בבקבוק לא מסוכן יותר? אולי אם השדים יהיו כלואים זמן רב מידי בתוך הבקבוק, ייתכן שהבקבוק לא יחזיק מעמד והוא יתנפץ לנו בין הידיים? ואולי אז הפיצוץ יהיה לגמרי לא מבוקר וגם יותיר אחריו פצועים רבים מהרסיסים???
ואם עדיין קיים פחד?
לבחון דברים לעומק, לבדוק האם אנחנו נעים במסלול שהוא נכון לנו… האם אנחנו בדרך שמיטיבה איתנו.
כאשר יעלו פחדים, להתבונן בהם. לבדוק אם הם רלוונטיים (כי לרוב הפחדים שלנו מושתתים על אמונות עתיקות שאימצנו לנו במהלך החיים).
חברים, הנה קלישאה אבל מה לעשות – היא מדוייקת בעיני… יש לנו רק סט אחד של חיים בגלגול הזה… חשוב להתייחס אליו בכבוד הראוי!
אז מאחלת לכם לעצור מידי פעם ולתת לעצמכם את המתנה המדהימה הזו של שינוי וזרימה מתוך בחירה מודעת מהלב.